I en smuk solopgang blev to af de ti vilde elge i Danmark filmet gå en fredelig tur over vejen.

Det var en begejstret Susanne Nørgaard, der på vej hjem fra nattearbejde fik et langt glimt af de store elgsdyr fredag morgen.

Siden juni måned, hvor de første fem elgkalve blev lukket ud i et åbent område omkring Lille Vildmose i Øst Himmerland, har elgene været en del af mosens naturlige økosystem.

Lige nu venter fem flere elgkalve på at blive lukket ud i det 21 kvadratkilometer store mellemområde, hvor Susanne Nørgaard mødte elgene fredag morgen. Elgene er derfor to af de ti vilde elgsdyr, der i alt ender at med at være en del af det naturlige økosystem i Lille Vildmose.

Første frie elge i 5000 år

Elgene blev sat ud i naturen 23. juni sidste år, og dermed var en periode på 5000 år uden fritlevende elge i Danmark forbi. Elgene havde imidlertid ikke travlt med at komme ud, og fik TV 2's livehold til at stå med håret i postkassen, da de blev inde i deres indhegning.

Men ud kom de, og siden har man ved flere lejligheder kunnet se elgene i Lille Vildmose. Ikke mindst i september sidste år, hvor kommunen måtte advare folk mod at komme for tæt på, da elgene var i brunst.

Formålet med at sætte elgene ud er, at de skal forbedre naturen i området. Noget, de med det samme begyndte på, da de kom ud af indhegningen.

- De er i fuld gang med deres arbejde og nedbider specielt birk og pil, som de skal, sagde skov- og landskabsengeniør Jens Vinge fra Aalborg Kommune 30. juni til TV 2 Nord.

Elgene blev importeret fra Sverige.